عقیل اوغلو مسلیمین شهادتی
سونرا زیاد اوغلو امر ائتدی مسلیمی دارالاماره سارایینین دامینین اوستونده باشینی کسيب نعشینی یئره آتسینلار.
ایش بو یئره گلدیکده جناب مسلم اشعث اوغلونا دئدی: آللاها آند اولسون هرگاه منه آمان وئرمه سئیدین تسلیم اولمازدیم. دور قیلینجینی گؤتور منی مدافعه ائت.
چونکی من سنين آمانیندایام ، اشعث اوغلو گلیب ، حمران اوغلو بکیرین مسلیمی قیلینج ایله وورماغینی ، مسلیمین ایسه اونو نه کئيفيتده اؤلدورمگینی هابئله مسلیمه آمان وئرمک مجبوریتینده قالماغینی زیاد اوغلونا دئدی.
زیاد اوغلو ، «سن کیمسن کی آمان وئره سن؟» دئیه آرتیردی: بیز سنی مسلیمه آمان وئرمگه یوخسا توتوب گتیرمگه می گوندردیک؟ اشعث اوغلو دینمدی.
سونرا زیاد اوغلو مسلیمین قیلینجلا ووردوغو آدامی ایسته ییب امر ائتدی کی ، مسلیمی آپاریب سارایین دامینین اوستونده بوینونو وورسون.
بكير احمری اونو داما چیخاردار کن اوحضرت اوجا سسله الله اكبر دئییر ، استغفار ائدیر ، صلوات گوندرير و دئییردی:
ایلاهی بیزله بونلارین آراسیندا حوکم ائت گیلن. بونلار بیزی آلدادیب یالان ساتیب و ذلیل ائتدیلر. نهایت بکیر احمری اونو آپاریب بوینونو ووروب جنازه سینی دامدان یئره آتدی قاییداندان سونرا زیاد اوغلو ، «مسلیمی اؤلدوردونمو ؟» دئیه سوردو. بلی ، اؤلدوردوم دئدی.
زیاد اوغلو سوردو : مسلیمی داما چيخارار کن نه دئییردی؟
بكير : الله اكبر سبحان الله استغفرالله دئییردی. اونو اؤلدورمک ایستدیکده ایسه دئییردی: الاهی بیزله بونلارین آراسينداسن حؤکم انت. بونلار بیزی آلدادیب یالان ساتیب اولدوردولر من اونا یاخينا گل دئدیم. بیر قیلینج ووردوم کار کسمدی ایکینجیینده باشینی بد نیندن آییریب اولدوردوم.
سونرا جناب مسلیمین باشینی زیاد اوغلونا گتیردیلر.
دیگر طرفدن سعد اوغلو ، زیاد اوغلونا بیلیرسنمی؟ مسلیم منه نه دئمیشدی؟ دئدی . سونرا مسلیمین گیزلی وصیتینی اونا دئدی.
زیاد اوغلو دئدی: بو او دئمکدیر کی ، امین کیمسه خیانت ائتمز، لاکین بعضا خائن آدامین یانیندا دا امانت قویارلار ، وصيته گلدیکده بیز مانعیچلیک تورتمیه جی ییک نه ایسته ییر سنسه اونو ائت گیلن ، حسین حاققيندا دئملی یم
کی ، بیزیمله ایشی اولمازسا اونونلا ایشیمیز اولماياجاقدير. مسلمین جنازه سینه گلدیکده اونو اؤلدورموشوک نه ائدیر سنسه ائت.
عوروه اوغلو هانینین شهادتی
حضرت مسلمین شهادتیندن سونرا زیاد اوغلو ، هانی نی اولدورمه مک خصوصوندا اشعث اوغلونا وئردیگی سؤزونه وفا ائتمدي (قيد ائتملی ییک کی، اشعث اوغلو هانی نی ائودن گتیرنده هانی طایفاسی دوشمنچیلیک ائتمه سین دئیه زیاد اوغلو اونو اؤلدورمه ییب اشعث اوغلونا هدیه ائده جگینه سؤزن وئرمیشدی.) بوتون بونلارا باخمایاراق زیاد اوغلو اونو بازارا چیخاریب بوینونو وورماغا امر وئردی.
نهایت هانی نی قولو باغلى حالدا بازارا گتیردیلر. او یاردیم تاپماق اوچون هارای چکیردی: چاتین دادیما ای مذحج طایفاسی! بوگون مذحج طایفاسیندان بورادا یوخدور مو؟ هاردادیر مذحج؟
سونرا کؤمکچی بیر کیمسه گورمه دیکده الینین بیرینی ایپدن چیخاریب دئدی: آدام اؤزونو قوروماق اوچون آغاجدان بیچاقدان داش دان ، سومو کدن زاددان یوخدرو مو؟
جماعت تؤکولوب قوللارینی برک باغلاديلار و «بوینونو اوزاد » دئدیلر.
هانی – بو ایشه سخاوتلی دئییلم و اؤزومو اؤلدورمکده سیزه یاردیم ائتمرم. دئدی زیاد اوغلونون رشید آدلی تورک غلامی ایره لی گئدیب بوینونا بیر قیلینج ووردو کار کسه بیلمدی.
هانی دئدی: آللاها دوغرودور قاییدیش. الهی سنین رحمتینه و رضايتينه دؤنورم. او ملعون ایکنیجی ضربه نی ووروب هانی نی اؤلدوردو (اونون باشینی زیاد اوغلو اوچون آپارديلار.)
اونلاردان سونرا شهيد اولانلار
زیاد اوغلو مسلیمی و هانی نی اؤلدوردوکدن سونرا شهاب اوغلو كثيرين حبسه سالدیغی عبد الاعلى الكلبی نی چاغیرتدیریب ، احوالينی منه دانيش دئدی.
کلبی، آللاه کؤمگین اولسون دئدی چیخدیم گؤرم جماعت نه ائدير ، شهاب اوغلو كثير منی یاخالادی. زیاد اوغلو اونون آند ایچمگینی ایستدی.
او آند ایچمدی. زیاد اوغلو «آپارین» دئدی « جبانة السبيع محله سینده بوینونو وورون.» جلادلار اونوندا بوینونو ووردولار.
سونرا جناب مسلیمه یاردیم ائتمک ایستدیگینه گؤره حبسه آلینان عمارة صلخب ازدی نی گتیردیلر.
زیاد اوغلو، «هانسی طایفادانسان ؟» دئیه سوردو ؟
عماره، «ازد طایفاسيندانام»، دئدی.
زیاد اوغلو اونوندا اؤز طایفاسی آراسیندا بوینونون وورولماسینا امر ائتدی. بئله لیکله اونوندا بوینو وورولدو.
قایناق : کربلا ماجراسی ، روایت : ابو مخنف لوط بن یحیاداندیر ، نشر ائدن : اسلامی تبلیغات تشکیلاتی ، تدقیقاتچی : شیخ محمد هادی یوسفی ، چئویرن : شیخ عباس امامی کرکوکلو ، دیجیتال یاییمجیلیک : ائل اوبا
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab